Martha Nakuya 24, abeera mu Kampala era atunda byakwekolako ku Galiraaya nga mukugu mu by’okukola ku nsusu.
Agamba nti okutambula n’omulembe ate nga bw’okifunamu tekitegeeza kuvumbula misono gya ngoye mipya kyokka, wabula endabika y’olususu nayo nkulu.
Olususu bwe luba lunyirira, buli lugoye lukunyumira anti olususu olunyirira teruboola langi ya ngoye. Bino yabinnyonnyodde PATRICK KIBIRANGO
SISUZA BIZIGO MU FFEESI
Okuva mu buto nga njagala nnyo okuyooyoota ensusu za bannange era kyampa amaanyi okufaayo nange okuzuula endabirira y’olususu lwange.
Kino era kyannyamba okufuuka kafulu mu kulabirira ensusu z’abalala kuba, buli atunula ku lususu lwange ne bw’aba tamanyi mulimu gwe nkola ambuuza kye nkozesa okulabika obulungi.
Kino oluusi ky’ekinfunira ne bakasitoma, era nze mmanyi nti ndya ku lususu lwange. Mu bintu bye neekakasa y’enfaanana y’olususu lwange kuba si lwa kuyiiyiza ng’abawala abamu.
Bw’oba oyagala okuba n’olususu olunyirira, oteekwa okwemanyiiza okweyoteza. Kino nkikola buli luvannyuma lwa nnaku bbiri era kiruyamba nga luweweevu.
Neewala okusuza ebizigo oba meekaapu mu ffeesi kubanga bye bimu ku bisibako abantu embalabe n’ensusu embi.
EMIMWA N’EBISIGE
Ku mimwa n’ebisige ntera kusiigako langi emu. Okugeza lipusitiiki ntera kusiigako ya ‘hot pink’ n’emmyuufu, ate ebisige ntera kusiigako ekkalaamu enzirugavu.
ENGOYE
Ng’oggyeeko empale kuba zo nakula tezinkolera, sirina kika kya lugoye kiboola mubiri gwange. Kyokka nsinga kwambala ngoye mpya naddala ebiteeteeyi ebitali biwanvu nnyo.
Njagala nyo langi enjeru, enzirugavu, kitaka ne zaabu kubanga zaaka bulungi ne zongera okulabisa obulungi olususu lwange.
Ebiteeteeyi ntera kwambala ebinkwata omubiri kuba binnyumira ate bimpa emirembe. Ebiteeteeyi mbigula okuva ku 70,000/- n’okudda waggulu.
ENGATTO
Engatto nsinga kwambala eziriko obukondo obusaamusaamu naddala eziraga ebigere. Zino zinnyamba obutatuuyna bigere kuba omulimu gwange oluusi guba gwetaaga okutambula.
Oluusi bakasitoma mba nnina okubakolerako ku mikolo ate abamu bampita ewaabwe gye mbakolerako.
Ntera kwambala eza langi enzirugavu era nzigula mu Kampala nga zimmalako okuva ku 30,000/- okudda waggulu.
ENVIIRI
Nettanira omusono gwa ‘dread locks’ kubanga teguva ku mulembe, ate nga tegutera kuboola ngoye wadde omukolo.
N’ekirala omusono guno muwangaazi kuba nze kati ze nasiba nja kuzimazaayo emyaka ebiri.
Kyenkolamu kwe kuba nti nzikolako ‘repair’ era wano nsasula 35,000/- . Kino nkikola buli luvannyuma lwa myezi ebiri. Ate okuzisiba zintwalako 100,000/-.
ENJALA
Enjala sizisiigako cutekisi kubanga kiyinza okunnemesa okuyooyoota bakasitoma bange.
Enjala zange nzikuuma nga nnyimpi wabula nga zirabika bulungi. Ekirungi nti enjala zange njeru era ne bwe sizisiiga zisigala zaaka.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn